**Študenti sa stretli s legendou !**

Nie, nejde o žiadnu „filmovú star“, ako si myslíte.

Študentom druhého ročníka SOŠ záhradníckej v Piešťanoch sa vyskytla možnosť zúčastniť sa 17. októbra 2019 veľmi zaujímavého workshopu na tému **Voda nad zlato**. Workshop sa konal pod záštitou Trnavského samosprávneho kraja a v rámci prednášok sa oboznámili so zaujímavými prednáškami na veľmi aktuálne dianie v súvislosti s klimatickými zmenami u nás aj vo svete.

Hlavnou témou bola problematika zadržiavania dažďovej vody v krajine. V súčasnosti sa stretávame s obrovskými výkyvmi v počasí. Následkom toho nás trápia extrémne povodne, či naopak vysychajúce korytá riek a vysoká teplota počas jarných a letných mesiacov. Zdržiavanie vody v krajine sa stane jedným z hlavných faktorov, ako pomôcť krajine. S prednáškami vystúpili vedecko – technickí zástupcovia s SHMU a zo Stavebnej komory stavebných inžinierov.

Nás – záhradníkov veľmi zaujala prednáška krajinnej architektky Ing. Evy Wernerovej na tému Využitie zachytenej dažďovej vody v krajinnej architektúre. Jej prednáška mapovala nové trendy v budovaní retenčných nádrží v Rakúsku, Holandsku či v Českej republike. Zaujímavou formou nás oboznámila s možnosťami využitia zelených striech v mestách a vytváraním iných krajinných prvkov pre zlepšenie zachytávania dažďovej vody v krajine.

Najviac sme sa ale tešili z prítomnosti uznávaného slovenského klimatológa Prof. RNDr. Milana Lapina PhD., ktorý nás oboznámil s najnovšími poznatkami o klimatických zmenách a zhrnul závery z workshopu. Stretnutie s takouto osobnosťou je naozaj zážitkom a preto aj nadpis nášho článku. Takže pre nás tento významný slovenský klimatológ celebritou je a aj bude.